Universis presentes litteras inspecturis. Hugo, Dei gratia Virziliacensis abbas, salutem in Domino. Notum facimus quod constitutus coram nobis Petrus de Blegniaco, armiger, recognovit se vendidisse et in perpetuum quita-visse Riviloni, majori Sancti-Florentini, nomine regis Navarre, quicquid habebat in venta Sancti-Florentini. Quam venditionem Helvidis, uxor ipsius Petri, coram nobis voluit, laudavit et concessit spontanea voluntate, non coacta. Promiserunt, siquidem, tam dictus Petrus, quam predicta uxor sua, per fidem suam in manu nostra corporaliter prestitam, quod contra hujusmodi venditionem non venient per se vel per alium in futurum. Renuntiantes, in hoc facto, omni exceptioni dotis pro mulieribus in favorem ipsarum introducte, omnique juris auxilio tam canonici quam civilis, omnique defensioni que partialiter posset nocere, et in parte aliqua ipsos in posterum relevari. In cujus rei testimonium, ad instantiam prefati Petri et Heluydis, uxoris sue, presentes litteras sigilli nostri muni[m]ine duximus roborandas. Actum, anno Domini Mº CCº XLº VIIIº, mense januario.